KIRJALLINEN KYSYMYS E-0518/02

esittäjä(t): Erik Meijer (GUE/NGL) komissiolle

(28. helmikuuta 2002)

Aihe: Ulkomaisiin määränpäihin tarvittavien rautatielippujen rajoitetusta saatavuudesta johtuva Alankomaista lähtevän rajat ylittävän rautatieliikenteen vaikeutuminen

1. Onko komissio tietoinen siitä, että joidenkin jäsenvaltioiden rautatieasemien lipunmyyntipisteiden tietokoneista on saatavana välittömästi lippuja runsaaseen valikoimaan ulkomailla sijaitsevia lähtö- ja määränpääasemia, kun taas muissa jäsenvaltioissa liput on tilattava etukäteen, jolloin ne toimitetaan perille postitse, tai niitä voi ostaa joiltakin suurilta rautatieasemilta erityisistä kansainvälisen liikenteen myyntipisteistä, jotka ovat avoinna vain rajoitetusti (esimerkiksi arkisin kello 1017)?

2. Onko komissio tietoinen siitä, että Alankomaiden rautatieyhtiö (Nederlandse Spoorwegen), joka jo aiemmin on lopettanut lippujen myymisen pitkän matkan päässä sijaitseviin suurehkoihin kaupunkeihin ja joka on rajoittanut kaikkia yli 200 kilometrin etäisyydellä ja maayhteyden päässä olevia määränpäitä koskevien lippujen ja varausten saatavuuden suurimpiin kaupunkeihin, raja-asemiin ja lentokentälle (27:ään 410:stä rautatieasemasta), harkitsee parhaillaan kyseisen myynnin rajoittamista edelleen, nyt ainoastaan kymmeneen asemaan?

3. Pitääkö komissio hyvänä asiaintilana sitä, että Alankomaista matkaan lähtevien junamatkustajien on lippujen rajoitetun saatavuuden ja myyntipisteiden lyhyiden auki-oloaikojen johdosta nykyään usein ostettava lippunsa kauempana sijaitseviin ulkomaisiin määränpäihin, kuten Berliiniin, Pariisiin tai Strasbourgiin, kesken matkansa Hampurissa, Hannoverissa, Kölnissä tai Brysselissä?

4. Tietääkö komissio, onko muissa jäsenvaltioissa, joilla on rautatieyhteys toisiin jäsenvaltioihin, ulkomailla sijaitsevia määränpäitä koskevien rautatielippujen saatavuus yhtä rajallinen kuin mitä se on Alankomaissa?

5. Aikooko komissio saattaa Alankomaiden rautatieyhtiön sataprosenttisesti omistavan Alankomaiden hallituksen tietoon selvityksensä kielteiset tulokset?

Lähde: De Volkskrant -päivälehti 2. helmikuuta 2002.

Loyola de Palacion komission puolesta antamayhteinen vastauskirjallisiin kysymyksiin E-0518/02 ja E-0520/02

(18. huhtikuuta 2002)

Alankomaiden viranomaiset ja rautatieyhtiö Nederlandse Spoorwegen (NS) Reizigers ovat tehneet päärautatieverkkoa koskevan julkisen palvelun sopimuksen (prestatiecontract), joka sisältää kyseisessä rautatieverkossa tapahtuvaa rautatiepalveluiden tarjoamista koskevat vaatimukset ja suoriutumisindikaattorit. Komissio katsoo, että mainitun sopimuksen täytäntöönpano on sopimuksen allekirjoittaneiden osapuolten vastuulla ja että se ei voi puuttua asiaan, ellei ole syytä olettaa, että prestatiecontract-sopimuksen määräykset eivät ole yhdenmukaisia yhteisön säännösten kanssa. Esitetyt seikat eivät kuitenkaan anna aihetta olettaa, että näin olisi asian laita. Alankomaiden viranomaisilla on toki mahdollisuus tehdä yhteistyötä muiden jäsenvaltioiden viranomaisten kanssa luodakseen ja rahoittaakseen valtioiden rajat ylittäviä rautatieliikennepalveluja. Rautatieyritysten kanssa solmittavat julkisen palvelun sopimukset voisivat sisältää esimerkiksi lippujen saatavuutta ja/tai lipunmyyntipisteiden aukioloaikoja koskevia määräyksiä.

Komissio teetätti äskettäin EU:n rautateiden matkustajaliikenteen kehittämistä koskevan tutkimuksen Developing EU (International) Rail Passenger Transport(1), jossa arvioidaan rautateiden kansainvälisten henkilöliikennepalvelujen todellisia ja potentiaalisia markkinoita. Tutkimus antaa kattavan kuvan rautateiden kansainvälisten henkilöliikennepalvelujen nykytilasta, ongelmista ja kehittämishaasteista. Tutkimuksessa annetaan esimerkkejä muun muassa ongelmista, jotka liittyvät kansainvälisiä henkilöliikennepalveluja koskevaan tiedonsaantiin ja mahdollisuuksiin varata kyseisiä palveluja. Siinä tuodaan esille myös lippujen yhdistelyyn ja käyttämättä jääneiden lippujen korvaamiseen liittyviä puutteita. Esitetyt luvut osoittavat selvästi, että kansainvälisten rautatiepalvelujen markkinat ovat kasvamassa. Toisaalta OGM:n raportissa tuodaan esille myös osa-alueita, joilla on selkeästi parantamisen varaa. Kappaleet tutkimuksesta on lähetetty erikseen parlamentin jäsenelle sekä parlamentin sihteeristöön.

Komissio ehdotti liikennepolitiikkaa koskevassa valkoisessa kirjassaan(2) sekä tiedonannossaan Kohti yhdennettyä eurooppalaista rautatieliikennealuetta(3), että rautatieyhtiöt toteuttaisivat vapaaehtoisia toimia parantaakseen palvelujensa laatua. Lisäksi komissio aikoo antaa ennen vuoden 2002 loppua ehdotuksen matkustajien oikeuksista ja velvollisuuksista kansainvälisessä rautatieliikenteessä. Ehdotuksen on määrä sisältää säännöksiä, jotka koskevat oikeudenmukaisia sopimusehtoja ja sopimusehtojen selkeyttä, kuluttajien kuulemista, valitusten käsittelyä ja tuomioistuinten ulkopuolista riidanratkaisua, sekä lisäksi säännöksiä myöhästymisten, peruutusten, menetettyjen jatkoyhteyksien ja katteettomien paikanvarausten vuoksi annettavista korvauksista ja avusta. Komissio aikoo myös vaatia hintoja, lippuja, aikatauluja ja palveluja koskevan tiedon parempaa saatavuutta sähköisessä muodossa.

Komissio on alkanut luoda järjestelmää rautatiemarkkinoiden, mukaan luettuina henkilöliikenteen markkinat, kehityksen seuraamiseksi. Kyseinen seurantajärjestelmä, joka on perustettu muutetun neuvoston direktiivin 91/440/ETY 10 b artiklan(4) mukaisesti, tulee sisältämään liikennemääriä osoittavia indikaattoreita sekä laatuindikaattoreita, kuten matkustajajunien myöhästymisiin liittyvät indikaattorit.

(1) Konsulttiyritys OGM:n helmikuussa 2002 tekemä tutkimus Developing EU (International) Rail Passenger Transport: Assessment of the actual and potential market for international rail passenger services.

(2) KOM(2001) 370 lopullinen.

(3) KOM(2002) 18 lopullinen.

(4) Euroopan parlamentin ja neuvoston direktiivi 91/440/ETY, annettu 29 päivänä heinäkuuta 1991, yhteisön rautateiden kehittämisestä, EYVL L 237, 27.8.1991, sellaisena kuin se on muutettuna 26 päivänä helmikuuta 2001 annetulla direktiivillä 2001/12, EYVL L 75, 15.3.2001.